У Вікіпедыі ёсць артыкулы пра іншых асоб з прозвішчам Забелін.

**Павел Забелін** (нар. 30 чэрвеня 1995) — беларускі футбаліст, паўабаронца расійскага клуба «Сокал» з Саратава і нацыянальнай зборнай Беларусі.

Клубная кар’ера
---------------

Выхаванец СДЮШАР гродзенскага «Нёмана», з 2011 года выступаў за дубль клуба. У сезоне 2013 замацаваўся ў рэзервовай камандзе, стаў капітанам дубля. У 2014 годзе ўжо стаў прыцягвацца і да асноўнай каманды. Дэбютаваў у Вышэйшай лізе 14 верасня 2014 года ў матчы супраць «Дняпра», выйшаўшы на замену на 83-й хвіліне.

Перад сезонам 2015 значная колькасць маладых ігракоў, у тым ліку і Забелін, была пераведзена ў асноўны склад. 4 красавіка 2015 года забіў свой першы гол за «Нёман» (у браму БАТЭ ў адказным матчы чвэрцьфінала Кубка Беларусі, выніковы лік 1:2). У сезоне 2015 рэгулярна з’яўляўся ў асноўнай камандзе, пераважна выходзячы на замену.

У сакавіку 2016 года быў аддадзены ў арэнду «Баранавічам», а ў ліпені таго ж года перабраўся ў мікашэвіцкі «Граніт». У складзе «Граніта» стаў іграком асновы, у матчы апошняга тура забіў гол у браму «Белшыны» ўдарам з 35 метраў, аднак гэта на дапамагло мікашэвіцкаму клубу захаваць месца ў элітным дывізіёне. Па заканчэнні сезона 2016 вярнуўся ў Гродна.

У студзені 2017 года распачаў перадсезонную падрыхтоўку з «Нёманам», з якім у лютым падпісаў новы трохгадовы кантракт. Аднак, у сакавіку зноў далучыўся да «Граніта». У «Граніце» ў сезоне 2017 быў трывалым іграком асновы, з 12 галамі стаў найлепшым бамбардзірам каманды.

У студзені 2018 года быў аддадзены ў арэнду дэбютанту Вышэйшай лігі — клубу «Смалявічы», аднак ужо праз два тыдні арэнднае пагадненне было разарвана. Пазней праходзіў прагляд у «Крумкачах», аднак клуб не здолеў атрымаць ліцэнзію на ўдзел у Вышэйшай лізе, і паўабаронца вярнуўся ў «Нёман», у складзе якога пачаў сезон 2018. Гуляў пераважна за дубль, з 19 галамі стаў найлепшым бамбардзірам турніру дублёраў, у асноўнай камандзе правёў 9 матчаў у чэмпіянаце і 2 у Кубку Беларусі. У сезоне 2019 стаў часцей з’яўляцца ў асноўнай камандзе, у канцы сезона стаў выхадзіць у стартавым складзе. У снежні 2019 года падоўжыў кантракт з «Нёманам» да канца 2020 года. У сезоне 2020 замацаваўся ў асноўным складзе, забіў 7 галоў, чым дапамог гродзенцам заняць пятае месца ў чэмпіянаце.

У студзені 2021 года перайшоў у салігорскі «Шахцёр». Аднак, у пачатку сезона 2021 не выхадзіў на поле і ў сакавіку вярнуўся ў «Нёман» на правах арэнды, дзе зноў стаў іграком асновы. У ліпені 2021 года быў адкліканы з арэнды ў «Нёмане» і неўзабаве адправіўся ва ўзбекскі «Андыжан», дзе замацаваўся ў аснове, але не выратаваў каманду ад вылету з Суперлігі.

У студзені 2022 года па заканчэнні арэнды вярнуўся ў «Шахцёр» і пачаў разам з камандай рыхтавацца да новага сезона. У 2022 годзе нярэдка з’яўляўся на полі, у тым ліку ў стартавым складзе, стаў выкарыстоўвацца на пазіцыі абаронцы. У сезоне 2023 замацаваўся ў якасці асноўнага абаронцы «Шахцёра».

У ліпені 2023 года пакінуў салігорскі клуб і падпісаў кантракт з казахстанскім «Таболам» да канца 2024 года. Пакінуў клуб у студзені 2024 года. У лютым 2024 года стаў іграком саратаўскага «Сокала».

Міжнародная кар’ера
-------------------

15 красавіка 2015 года правёў сваю адзіную сустрэчу за моладзевую зборную Беларусі, выйшаўшы на замену ў другім тайме таварыскага матча з юніёрскай зборнай Украіны.

26 сакавіка 2024 года дэбютаваў у нацыянальнай зборнай Беларусі, адгуляўшы ўсе 90 хвілін у таварыскім матчы супраць Мальты (0:0).

Дасягненні
----------

* Беларусь Уладальнік Суперкубка Беларусі (2): 2021, 2023
* Казахстан Уладальнік Кубка Казахстана: 2023

Статыстыка выступленняў
-----------------------

| Сезон | Дывізіён | Клуб | Краіна | Матчы | Галы |
| --- | --- | --- | --- | --- | --- |
| 2011 | дубль | Нёман | Беларусь | 11 | 0 |
| 2012 | дубль | Нёман | Беларусь | 5 | 1 |
| 2013 | дубль | Нёман | Беларусь | 32 | 8 |
| 2014 | Д1 | Нёман | Беларусь | 4 | 0 |
| 2015 | Д1 | Нёман | Беларусь | 21 | 0 |
| 2016 (1) | Д2 | Баранавічы | Беларусь | 13 | 4 |
| 2016 (2) | Д1 | Граніт | Беларусь | 14 | 1 |
| 2017 | Д2 | Граніт | Беларусь | 30 | 12 |
| 2018 | Д1 | Нёман | Беларусь | 9 | 0 |
| 2019 | Д1 | Нёман | Беларусь | 17 | 0 |
| 2020 | Д1 | Нёман | Беларусь | 28 | 7 |
| 2021 (пач.) | Д1 | Шахцёр | Беларусь | 0 | 0 |
| 2021 (1) | Д1 | Нёман | Беларусь | 14 | 2 |
| 2021 (2) | Д1 | Андыжан | Узбекістан | 14 | 3 |
| 2022 | Д1 | Шахцёр | Беларусь | 18 | 0 |
| 2023 (1) | Д1 | Шахцёр | Беларусь | 14 | 2 |
| 2023 (2) | Д1 | Табол | Казахстан | 10 | 1 |
|

Грамадзянская пазіцыя
---------------------

Пасля жорсткага разгону акцый пратэстаў, выкліканых масавымі фальсіфікацыямі на прэзідэнцкіх выбарах 2020 года, збіцця і катаванняў затрыманых пратэстоўцаў, разам з 92 іншымі беларускімі футбалістамі выступіў з асуджэннем гвалту ў Беларусі.

Крыніцы
-------

1. ↑  Pavel Tsabelin // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑
3. ↑  "Барановичи" арендовали у "Немана" Павла Забелина (руск.). *football.by* (3 красавіка 2016). Праверана 7 лютага 2024.
4. ↑  Василючек, Забелин, Ковалюк и еще три игрока подписали контракты с "Гранитом" (руск.). *football.by* (26 ліпеня 2016). Праверана 7 лютага 2024.
5. ↑  У 19 игроков "Немана" истекли контракты (руск.). *football.by* (1 снежня 2016). Праверана 7 лютага 2024.
6. ↑  Забелин подписал 3-летний контракт с «Неманом» (руск.). *by.tribuna.com*.
7. ↑  «Гранит» начал подготовку к сезону в первой лиге лишь на этой неделе (руск.). *by.tribuna.com*.
8. ↑  "Неман" отдал Забелина в аренду "Смолевичам" (руск.). *football.by* (15 студзеня 2018). Праверана 7 лютага 2024.
9. ↑  "Неман" отдал Шишлова и Бетеню в аренду, прекращена аренда Забелина в "Смолевичи" (руск.). *football.by* (26 студзеня 2018). Праверана 7 лютага 2024.
10. ↑  "Неман" продлил контракт с Забелиным (руск.). *football.by* (3 снежня 2019). Праверана 7 лютага 2024.
11. ↑  "Шахтер" объявил о подписании Забелина (руск.). *football.by* (9 студзеня 2021). Праверана 7 лютага 2024.
12. ↑  "Неман" объявил об аренде у "Шахтера" Забелина (руск.). *football.by* (29 сакавіка 2021). Праверана 7 лютага 2024.
13. ↑  "Шахтер" отозвал Забелина из аренды в "Немане" (руск.). *football.by* (28 ліпеня 2021). Праверана 7 лютага 2024.
14. ↑  Забелин, Совпель и Владислав Васильев перешли в узбекский "Андижан" (руск.). *football.by* (30 ліпеня 2021). Праверана 7 лютага 2024.
15. ↑  Кадровые новости (руск.). *Афіцыйны сайт салігорскага «Шахцёра»* (12 студзеня 2022). Праверана 7 лютага 2024.
16. ↑  Официально: Забелин сменил "Шахтер" на "Тобол" (руск.). *football.by* (11 ліпеня 2023). Праверана 7 лютага 2024.
17. ↑  Забелин покинул "Тобол" (руск.). *football.by* (7 студзеня 2024). Праверана 7 лютага 2024.
18. ↑  Павел Забелин перешел в саратовский "Сокол" (руск.). *football.by* (7 лютага 2024). Праверана 7 лютага 2024.
19. ↑  93 беларускія футбалісты выступілі з асуджэннем гвалту ВІДЭА  (бел.).  Наша Ніва (12 верасня 2020). Праверана 7 лютага 2024.

Спасылкі
--------

* Профіль на афіцыйным сайце «Нёмана» (руск.)

|  |  |
| --- | --- |
| ⚙️   Тэматычныя сайты | by.tribuna.com · FootballDatabase.eu · FootballFacts.ru · Soccerway · teams.by · Transfermarkt (ігрок) · worldfootball.net (ігрок) · Прэсбол |